Gauteng-vrou verdrink tydens Suidkus-vakansie | Maroela Media
Chris Botha, woordvoerder van Netcare 911, het gesê paramedici is na die toneel by Manabastrand ontbied nadat lewensredders 'n vrou uit die see getrek het. Die vrou, wat glo van Vanderbijlpark afkomstig is en met vakansie was, het op die strand gelê en geen reaksie getoon nie.
Paramedici het dadelik mond-tot-mond-asemhaling toegepas in 'n poging om die vrou by te bring. Volgens Botha is die vrou later ook op 'n handventilator geplaas, maar dit was tevergeefs. Sy is op die toneel dood verklaar.
Sondag het 'n toeris van Rusland in Durban verdrink nadat hy by Noordstrand gaan swem en in die moeilikheid beland het. Slegs twee dae vantevore het 'n pasgetroude paartjie van Ierland wat in Suid-Afrika op hul wittebrood was in die see by Plettenbergbaai verdrink.